Die wêreld se vermoë om vandag 7.3 miljard mense te voed, kan grootliks toegeskryf word aan die eerste groen revolusie - 'n reeks tegnologiese en agronomiese ontwikkelings ná die Tweede Wêreldoorlog.
Dit het die landbou vernuwe en meer as 'n miljard mense van hongersnood gered. Hierdie vernuwing het dit ook moontlik gemaak dat die wêreldbevolking van drie miljard in die laat 1960’s tot vandag se syfer kon groei.
Die meeste innovering- en groeisiklusse wat op beginsels en tegnologie uit die eerste groen revolusie gegrond is, word verlangsaam. Dit het gelei tot die wekroep vir 'n tweede groen revolusie – een wat die jongste tegnologie gebruik as hoeksteen vir nuwe innovering wat die nuwe golf van groeisiklusse kan aanvuur om 'n nuwe, slimmer voedselstelsel te bou.
Om ’n idee te vorm van die impak van die jongste tegnologie op ander bedrywe en ondernemings wat dit reeds gebruik, Google die impak van hierdie ondernemings:
· Bitcoin of Ripple, van die wêreld se grootste banke sonder werklike kontant, maak dit maklik om vinnig wêreldwyd transaksies teen lae fooie te doen;
· Facebook, die wêreld se gewildste media-eienaar, skep geen van sy eie inhoud nie. Gebruikers is in verbinding met hul vriende en kan die wêreld ervaar deur mense en organisasies met wie hulle 'n verhouding het;
· Uber, die wêreld se grootste huurmotormaatskappy, besit geen voertuie nie. Kliënte kry toegang tot vervoer enige plek in die wêreld sonder dat hulle 'n voertuig besit;
· Airbnb, die wêreld se grootste verskaffer van verblyf, besit nie enige eiendom nie. Enigiemand met 'n spaarkamer kan nou 'n B&B word en klante kry toegang tot verblyf teen bekostigbare tariewe.
Die feit dat data nie geredelik beskikbaar is nie weens die manier waarop dit vasgelê en geberg is, asook die feit dat dit as intellektuele eiendom gesien word, gaan 'n groot struikelblok word wat die bedryf sal moet oorkom as data gebruik gaan word as sleutel om insig te verkry wat innovering sal dryf om 'n slim voedselstelsel te bou.
Uitsonderings op die basiese beginsels sal voorkom, maar die doelwit is om samewerking aan die gang te kry om aanvaarbare breë beginsels en norme vas te stel wat die deel van data sal fasiliteer en insigte in die hele bedryf sal moonlik maak.
Sensors, slim (digitaal geaktiveerde) toerusting en die data wat dit genereer, skep 'n digitale spieëlbeeld van die werklike omgewing wat gebruik kan word om wiskundige modelle te skep wat die omgewing naboots. Hierdie modelle kan dan insigte en voorspellings voortbring.
Mense is geneig om terug te kyk na groot ontwikkelings soos inligtingstegnologie (IT), die internet, Amazon en Uber en te wonder waarom hulle nie hierdie ontwikkelings kon voorsien, of die impak daarvan kon voorspel nie. Die rede hiervoor is hoofsaaklik die veranderings en druk op verskeie gebiede in die hele bedryf, asook die huidige siening van die wêreld deur bestaande ondernemings, die tegnologie wat vertrou word, asook waardekettings.
Die beskikbaarheid van moderne tegnologie en die impak daarvan op die huidige stand van sake word dikwels gering geskat weens die oënskynlike lae impak van die tegnologie in die eerste twee tot vier jaar. Mense onderskat gewoonlik die ontwrigtende impak van hierdie tegnologieë namate dit ontwikkel en meer volwasse raak, asook die aanvaarding daarvan regoor die bedryf oor ’n periode van vyf jaar.
As ’n landbou-onderneming is dit belangrik om vennootskappe te vorm met die leiers in landboutegnologie. Hierdie tegnologie-ondernemings moet waarde in die korttermyn toevoeg en ander ondernemings in staat stel om hulself anders binne ’n veranderende voedelstelsel voor te stel en te belyn. Data moet egter die spil wees waarom alle inisiatiewe draai om insigte te skep wat innovering dryf om ’n beter voedselstelsel te bou.